Vrou klim toe saam met handsak in X-straalmasjienSkermgreep uit die video deur Pear TV ŉ Vrou van China was só bekommerd dat iemand haar handsak sou steel, dat sy toe agterna in die X-straalmasjien geklim het. Personeel by Dongguan-treinstasie in die suide van China was verras om die silhoeët van ŉ vrou op die X-straalmonitor te sien. Volgens ŉ video wat op sosiale media versprei word, het die voorval Sondag plaasgevind. Die vrou is een van nagenoeg 390 miljoen mense wat vir die Chinese Nuwejaar (16 Februarie) per trein huis toe reis. Die video wys hoe die vrou handeviervoet, nog met haar hoëhakskoene aan, agter haar bagasie deur die X-straalmasjien ry. Die vrou het daarna van die rolband afgeklim, haar bagasie nagegaan en weggestap. Dis nie duidelik waarom die vrou so angstig was oor haar handsak nie, maar talle persone in China reis met groot bedrae kontant as hulle huis toe gaan vir die Chinese Nuwejaar, berig Yangcheng Evening News. Die vrou het vroeër net haar tas op die rolband geplaas en wou met haar handsak deur die sekuriteitskandeerder stap, maar toe veiligheidsbeamptes haar voorkeer, het sy in die X-straalmasjien geklim. Die veiligheidswag het begin lag van verbasing toe die vrou aan die ander kant uitkom. Spoorwegpersoneel het intussen passasiers gemaan om nie in die X-straalmasjien te klim nie, omdat radiasie gevaarlik kan wees, berig plaaslike media.